Karina Adsbøl (DD), 2025-05-14:
Tak for det, formand.
Jeg står her i dag for at tale om et vigtigt emne, nemlig vores alle sammens børns trivsel, læring og fremtid.
Det er jo et emne, der berører os alle, og som kræver vores fælles opmærksomhed, også i forhold til handling.
Radikale Venstre har fremsat et beslutningsforslag, der tydeligt viser, at ønsket er at skabe en skole, hvor børn kan trives, og hvor inklusion er en grundlæggende værdi.
Vi støtter fuldt op om målet om at hjælpe børn med skolevægring og også sikre, at ingen børn falder igennem, netop fordi vi tror på, at en god skole er en skole, hvor børn føler sig set og hørt.
Det er en ambition, vi kan stå bag.
Vi ved jo også, at ressourcer og nærværende voksne i skolen kan gøre en kæmpe forskel, så intentionen bag forslaget kan vi godt støtte.
Det er vigtigt, vi skaber gode rammer for folkeskolen.
Det er vigtigt, vi forebygger mistrivsel og sikrer, at børn får den støtte, de har brug for så tidligt som muligt.
Derfor bakkede vi også op om Konservatives beslutningsforslag, som blev behandlet her for et stykke tid siden i Folketingssalen.
Men jeg må også være ærlig og sige til Det Radikale Venstre, at vi ikke kan støtte det her forslag, som ligger her, og det er der flere årsager til.
Men så er der også en anden del i forhold til detailstyring, i forhold til at man vil begrænse skolernes og kommunernes frihed til at tilpasse løsninger til deres konkrete behov.
Vi tror også på, at løsningerne skal kunne tilpasses til den enkelte skole, det enkelte barn og den lokale virkelighed.
En centralt styret model, hvor alt skal besluttes og finansieres gennem Christiansborg, kan risikere at komme til at kvæle den fleksibilitet, som er nødvendig for at skabe de bedste resultater.
I Danmarksdemokraterne ønsker vi også en god skole for alle børn, men vi mener også, at en af måderne, man gør det på, er ved at give skoler og lokale myndigheder friheden til at finde de løsninger, der virker bedst i deres sammenhæng.
Vi mener ikke, at alt skal besluttes centralt.
Vi vil have en god skole, hvor den lokal frihed også er i centrum, og hvor ressourcerne kan anvendes dér, hvor de gør mest.
Jeg vil også sige, at jeg synes, at når vi har de her debatter omkring skolen, skal vi også selv stille os det spørgsmål, om inklusionen er gået lidt for vidt, og om der ikke også er behov for, at flere skal have et tilbud, der passer til dem specifikt, frem for at vi prøver at passe alle ind i en fælles ramme.
Vi er enige i, at der er behov for at have fokus på det her område.
Men vi er jo stadig ikke blevet lukket ind i folkeskolekredsen, og så længe et flertal sidder der, er det jo ikke så nemt at få den helt store indflydelse.
Vi mener, det er vigtigt med fleksible løsninger, der giver skolernes ledelser og lærere mulighed for at tilpasse indsatsen efter de konkrete behov.
I Danmarksdemokraterne vil vi gerne være med til at arbejde sammen for en skole, der er god for alle børn, en skole, hvor trivsel er fundamentet, og hvor tillid til de lokale aktører er det bærende.
Det er vejen frem, hvis vi skal skabe en folkeskole, der kan leve op til vores fælles ambition om at give alle børn de bedste muligheder for et godt børneliv.
Tak for ordet.